مناوشات ناڭورنو كاراباخ 2023

مابين 19 و 20 شتنبر 2023، دارت أزيربيدجان هجمة عسكارية شاملة ضد أرتساخ لي كانت علنات لإستقلال ديالها بشكل أحادي من 1991. هاد لهجمة تّعتابرات خرق ل إتفاقية حبيس لقرطاس د ناڭورنو كاراباخ 2020، لي تّسنات بعد حرب ناڭورنو كاراباخ التانية. لهجمة طرات ف منطقة ناڭورنو كاراباخ لمتنازع عليها، و لي دولياً كاتّعتابر طرف من أزيربيدجان، ولاكين سكانها أرمينيين. هادشي جا ف إطار لبلوكاج لي دارتو أزيربيدجان على أرتساخ لي أدى ل قلة لموارد د لماكلة و الدوايات و منتوجات خرين.

نهار مورا لهجمة، ف 20 شتنبر، تدارت إتفاقية د حبيس لقرطاس، لي عتابروها شي بعضين إستسلام مكتوب ديال أرتساخ، بعد وساطة ديال لقوات الروسية لي كاتحافض على السلام ف لمنطقة. لإتفاقية شملات تحياد السلاح ديال لارمي د أرتساخ. على حساب شهود عيان، لقوات لمسلحة د أزيربيدجان خرقات لهدنة تال حدود أكتوبر. ف 28 شتنبر، الرايس ديال أرتساخ صامويل شاهرامانيان سنى مرسوم باش ينحلّو جميع لمؤسسات د الدولة ف 1 يناير 2024، الشي لي يقدر يعني النهاية ديال جمهورية أرتساخ ف هاد التاريخ. ف 22 دجنبر 2023، شاهرامانيان ڭال من لمنفى ديالو ف أرمينيا بلي لمرسوم ملغي و بلي ماكاين تا شي وتيقة كاتنص على حلّ لمؤسسات د لحوكومة د أرتساخ.

لهجمة و لإستسلام لي نتج عليها خلاو أغلبية د السكان لأرمينيين ديال ناڭورنو كاراباخ يهربو ل بلدان مجاورة بحال أرمينيا. عدد ديال لمونضامات د حقوق بنادم دارو إندار على لحالة لإنسانية د السكان، و ڭالو بلي كاين ريسك باش يتعرضو ل التطهير لعرقي و لإبادة الجماعية، زيادة على جرايم ضد لإنسانية. لويس مورينو ؤكامپو، وكيل ف لمحكامة د الجرايم الدولية، ڭال بلي هادشي لي طرا ف ناڭورنو كاراباخ نقدرو نعتابروه إبادة تانية د لأرمينيين.

 مصادر 


تصنيف:أزيربيدجان
تصنيف:أرمينيا
تصنيف:2023